《秋日应陈周李诸子集紫烟楼听雨十六韵》
明代·邓云霄

海国蒸龙气，秋来易作霖。高楼共眺听，万木尽萧森。

云涌峰峦动，烟含城郭阴。繁声侵苑树，暝色睡园禽。

银竹捎檐急，金风入牗深。凉回冰簟冷，暑退壁虫吟。

滴沥空庭静，滂沱大陆沉。轻雷殷嶂外，孤电落江浔。

悬瀑明寒玉，垂虹映碎金。晴光摇日脚，晚景澹天心。

初月扬新彩，宾鸿送好音。烦襟因雨洗，浊酒对凉斟。

杯歇留看画，诗成更奏琴。来风秋万里，度鸟槛千寻。

喧杂下方隔，清高上界临。勿嫌絺绤薄，井邑未闻砧。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。